Дыкъэзыухъуреихь дунейм дыхуэвгъэсакъ!
«Дыкъэзыухъуреихь дунейм зэраныгъэ еттынкъым» урысейпсо лэжьыгъэ пщэдей ирагъэкIуэкIынущ. ЩIыуэпсыр хъумэнымкIэ дунейпсо махуэм ирихьэлIэу апхуэдэ жэрдэм къыхилъхьащ УФ-м ЩIыуэпсым и хъугъуэфIыгъуэхэмрэ экологиемкIэ и министерствэм.
Мы лэжьыгъэр зытеухуар дыкъэзыухъуреихь дунейм зэран хуэхъу производствэ зыгъэлажьэ юридическэ IэнатIэхэмрэ хьэрычэтыщIэ щхьэхуэхэмрэ я предприятэхэр сыхьэтитIкIэ къызэтрагъэувыIэнырщ. А зэманым къриубыдэу IуэхущIапIэхэм щелэжь хъунущ щхъуантIагъэхэр хэсэным, пщIантIэхэр зэлъыIухыным, щIыуэпсыр хъумэным теухуа семинархэр егъэкIуэкIыным.
Къэгъэлъэгъуапхъэщ 2011 гъэм и закъуэ Урысей Федерацэм къриубыдэу хьэуар зыуцIэпI пкъыгъуэ зэмылIэужьыгъуэу тонн мелуан 19-м щIигъу, псы фIейуэ кубометр мелард 16 хьэуамрэ псы ежэххэмрэ зэрыхаутIыпщхьар, лэжьапIэ IэнатIэхэмрэ унагъуэхэмрэ я кIэрыхубжьэрыхуу тонн меларди 4,3-рэ зэрыракIутар. Зы сыхьэтым тещIыхьауэ къапщтэмэ, ар хьэуар зыуцIэпI пкъыгъуэу тонн мини 2,2-м, псы фIейуэ метр зэбгъузэнатIэ мелуан 1,8-м, кIэрыхубжьэрыхуу тонн мин 490-м ноблагъэ.
Мы лэжьыгъэр зэрекIуэкIынум нэхъ зэпкърыхауэ щыгъуазэ зыщыфщI хъунущ Урысейм ЩIыуэпсыр хъумэнымкIэ и министерствэм и официальнэ сайтым.
